KIRJALLINEN KYSYMYS E-3133/02 esittäjä(t): Cristiana Muscardini (UEN) komissiolle. Anabolisten aineiden sallittu taso.



Virallinen lehti nro 110 E , 08/05/2003 s. 0171 - 0172



KIRJALLINEN KYSYMYS E-3133/02 esittäjä(t): Cristiana Muscardini (UEN) komissiolle (4. marraskuuta 2002) Aihe: Anabolisten aineiden sallittu taso Kolmella Italian alueella, ts. Lombardiassa, Piemontessa ja Emilia Romagnassa, takavarikoitiin 4. elokuuta 1999 säädetyn lain n:o 336 mukaisesti ehkäisevässä mielessä vasikoita, koska niiden virtsasta oli löytynyt jäämiä boldenonista, joka on hormonitoimintaan androgeenisesti vaikuttava anabolinen steroidi ja dopingaine. Eläinlääketieteen asiantuntijat katsovat, että kyseessä olevaa hormonia tuottavat eläimet itse, minkä vuoksi EU:n jäsenvaltioissa hyväksytään Italiaa paljon korkeammat esiintymismäärät. Myös Alankomaiden kansallinen ympäristö- ja terveysinstituutti, joka on eräs Euroopan merkittävimmistä steroidi- ja dopingtutkimuslaitoksista, vahvistaa tutkimuksessaan, että boldenoni voi olla endogeenista. Sitä saattaa syntyä rehussa sallitun aineen, fytosterolin, muuntumisen yhteydessä. Italian terveysministeriö pyysi viime maaliskuussa Alankomaita tekemään oman blokkisertifioinnin, jolla varmistetaan, että yhdessäkään Italiaan viedyssä vasikassa ei ole boldenonia. 1. Voisiko komissio vahvistaa, että kyseinen steroidi voidaan hyväksyä ongelmitta Italiasta tuodun vasikanlihan päivittäisessä käytössä? 2. Jos edelliseen vastataan myöntävästi, voidaanko Italian lain mukaisia toimia pitää liian rajoittavina? 3. Jos kysymykseen 1 vastataan kielteisesti, mihin toimiin komissio aikoo ryhtyä estääkseen kansalaisille liian sallivista normeista aiheutuvat terveyshaitat? 4. Millaisia ehdotuksia komissio aikoo joka tapauksessa tehdä välttääkseen kuluttajien terveydelle aiheutuvat terveyshaitat, jotka vaihtelevat sen mukaan, mistä vasikat ovat peräisin? 5. Kuka takaa elintarviketurvallisuuden tässä asiassa? David Byrnen komission puolesta antama vastaus (12. joulukuuta 2002) Boldenonin ja kaikkien muiden steroidien käyttö kotieläintuotannossa on kielletty yhteisössä tiettyjen hormonaalista tai tyrostaattista vaikutusta omaavien aineiden ja beta-agonistien käytön kieltämisestä kotieläintuotannossa annetulla neuvoston direktiivillä 96/22/EY(1). Kun boldenonia injektoidaan nautaeläimiin, sitä esiintyy kahdessa eri muodossa niiden virtsassa: 17-alfa-boldenonina ja 17-beta-boldenonina. Nykyisen tieteellisen tiedon mukaan 17-alfa-boldenonia on löytynyt sellaisten nautaeläinten virtsanäytteistä, joihin ei ole koskaan injektoitu boldenonia. Näin ollen ei voida sulkea pois sitä mahdollisuutta, että 17-alfa-boldenonia voi esiintyä luontaisesti nautaeläinten virtsassa. Komissio on tietoinen, ettei tästä asiasta olla yksimielisiä, ja yrittää selvittää asiaa. Komission pyynnöstä alaan erikoistunut yhteisön vertailulaboratorio kerää jäsenvaltioista tietoja boldenonin mahdollisesta luontaisesta esiintymisestä käsittelemättömissä eläimissä. Komissio on ollut yhteydessä Italian toimivaltaisiin viranomaisiin selvittääkseen asiaa. Nykyään tiedeyhteisössä vallitsee yksimielisyys siitä, että 17-beta-boldenonin esiintyminen virtsassa on osoitus eläinten laittomasta käsittelystä. Yhteisön lainsäädännön mukaan eläimet tai tuotteet, joissa on havaittu 17-beta-boldenonia, on poistettava elintarvikeketjusta. Jos löydetään pelkästään 17-alfa-boldenonia, elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä annetun neuvoston direktiivin 96/23/EY(2) mukaisesti on suoritettava lisätutkimuksia sen selvittämiseksi, onko eläimiä käsitelty laittomasti. Komission mielestä nämä määräykset takaavat kuluttajien terveydensuojan. (1) Neuvoston direktiivi 96/22/EY, annettu 29 päivänä huhtikuuta 1996, tiettyjen hormonaalista tai tyrostaattista vaikutusta omaavien aineiden ja beta-agonistien käytön kieltämisestä kotieläintuotannossa ja direktiivien 81/602/ETY, 88/146/ETY ja 88/299/ETY kumoamisesta, EYVL L 125, 23.5.1996. (2) Neuvoston direktiivi 96/23/EY, annettu 29 päivänä huhtikuuta 1996, elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivien 85/358/ETY ja 86/469/ETY sekä päätösten 89/187/ETY ja 91/664/ETY kumoamisesta, EYVL L 125, 23.5.1996.